Source: https://juzneslovensko.parameter.sk/sk/okresny-sud-v-prievidzi-uznal-obzalovanych-v-kauze-vybuchu-v-bani-za-vinnych
Timestamp: 2020-03-30 10:33:19+00:00
Document Index: 2652644

Matched Legal Cases: ['súd ', 'súd ', 'Súd ', 'Súd ', 'Súd ', 'Súd ', 'súd ']

Okresný súd v Prievidzi uznal obžalovaných v kauze výbuchu v bani za vinných | Južné Slovensko
Okresný súd v Prievidzi uznal obžalovaných v kauze výbuchu v bani za vinných
2020. February 10. - 15:22
Samosudca Okresného súdu v Prievidzi uznal v pondelok trojicu obžalovaných v kauze tragického výbuchu v bani v Handlovej z augusta 2009, ktorý si vyžiadal 20 obetí, za vinných z prečinu všeobecného ohrozenia. Ladislavovi H., Jozefovi T. a Daliborovi R. uložil niekoľkoročné tresty odňatia slobody, ako i zákaz činnosti v ich odboroch. Rozsudok nie je právoplatný, odvolali sa voči nemu obžalovaní a obhajca Ivan Žilík, prokurátor a obhajca Peter Filip si ponechali lehotu na podanie odvolania.
„Súd vyhodnotil dôkazy, ktoré boli získané zákonným spôsobom podľa svojho vnútorného presvedčenia, ktoré je založené na starostlivom uvážení všetkých okolností prípadu, jednotlivo aj súhrnne, nezávisle od toho, či tieto dôkazy zabezpečil súd, orgány činné v trestnom konaní alebo niektorá zo strán”
– uviedol po vyhlásení rozsudku samosudca Pavol Bielik.
„Súd je toho názoru, že existuje príčinná súvislosti medzi konaním obžalovaných a následkom, ktorý vznikol”
– doplnil Bielik.
Súd sa podľa samosudcu sa kauzou zaoberal v intenciách rozhodnutia Krajského súdu (KS) v Trenčíne, ktorý mu nariadil znovu vypočuť znalcov. Opieral sa aj o výpovede znalcov z Ostravy, ako i výpoveď vedúceho vetrania. Samosudca považuje za mimoriadne dôležitú aj výpoveď Vladimíra Tejbusa, ktorý bol súčasťou vyšetrovacej komisie nešťastia a obhajoba jeho výpoveď spochybnila. Ten poukázal okrem iného na to, že Obvodný banský úrad v Prievidzi, ako i Hlavný banský úrad sa snažili ovplyvniť vyšetrovanie.
„Súd považuje túto výpoveď za veľmi dôležitú z toho dôvodu, že táto okrem iného ukazuje snahu po mimoriadnej udalosti určitým spôsobom ovplyvniť a skresliť závery vyšetrovania tejto udalosti”
– zdôraznil Bielik.
„Je nutné si uvedomiť, že obžalovaným je kladené za vinu nie to, že spôsobili požiar, prípadne výbuch v bani Handlová, ale tá skutočnosť, že svojím ľahostajným prístupom riešili udalosť rutinným spôsobom ako každú záparu, každý požiar. Svojou ľahostajnosťou sťažili možnosť likvidácie požiaru a tejto mimoriadnej situácie”
– vyhlásil prokurátor Ronald Kutiš. Podľa svojich slov je s rozsudkom spokojný a čo sa týka výroku o treste, tento napĺňa základné zásady účelu ukladania trestu.
Rozsudok súdu označil obhajca Filip za nie prekvapujúci, a to vzhľadom na priebeh pondelňajšieho pojednávania.
„Skôr ma prekvapil len fakt, že niektoré dôkazy boli vyhodnotené tak, ako som nečakal. Reakcia mojich klientov o podaní odvolania je absolútne prirodzený krok, ktorý musel nastať” – uviedol.
„Rozhodnutie, ktoré bolo založené na základe znaleckej organizácie, ktorá už ňou nie je, na základe výpovede svedka, ktorý nie je svedkom, považujem za arbitrárne a nesprávne” – komentoval Filip.
„S rozsudkom som spokojná, ale očakávam nekonečný priebeh, keďže sa zase odvolali. Odľahlo mi, ale neviem dokedy, lebo budeme čakať ďalej”
– povedala jedna z vdov Jana Kubáleková.
„Odvolanie padlo, takže budeme pokračovať asi ešte ďalších desať rokov. Môj názor je istý, pochybilo sa, zlyhal ľudský faktor. K situácii sa nepristúpilo tak, ako sa malo. Podľa mňa sú obžalovaní vinní” –doplnil preživší baník Miroslav Masarik.
Prievidzský súd sa kauzou výbuchu opätovne zaoberal po tom, ako KS v Trenčíne zrušil jeho pôvodný rozsudok v celom rozsahu a vrátil mu vec s tým, aby ju v potrebnom rozsahu znovu prerokoval a rozhodol. Rozhodnutie vydal ešte v marci 2017. OS v Prievidzi uznal trojicu zamestnancov Hornonitrianskych baní Prievidza Ladislava H., Jozefa T. a Dalibora R. za vinných z prečinu všeobecného ohrozenia ešte začiatkom mája 2015 a odsúdil ich na niekoľkoročné tresty odňatia slobody a zákazy činnosti vedúcich pracovníkov v bani.
Tags: výbuch v bani, Handlová
Výrazné zatváranie ambulancií sa nezaznamenalo.